**Климатски профил на општина Богданци**

Општина Богданци поради својата географска положба, (не)развиеност на релјефот, односно малата просечна надморска височина под 500 мнв, е целосно во зоната на суб – медитеранскиот климатски тип. Карактеристиките на климата во општината се многу топли лета и релативно студени зими.

Најстуден месец во годината е јануари, со просечна температура од 3,8°С, додека апсолутно минималната измерена изнесува -13,0°С, измерена во месеците јануари и декември. Најтопол месец е јули, со просечна температура 25,4°С, додека апсолутно максималната измерена температура во јули, изнесува 44,6°С. Повеќегодишната средна температура на воздухот изнесува 14,2°С.

*Климатски параметри за општина Богданци   
(период 1971 – 2000 година)[[1]](#footnote-1)*

|  |  |  |  |  |
| --- | --- | --- | --- | --- |
| **Месеци** | **Температура °С** | | | **Врнежи** |
| **Просечна месечна** | **Просечна месечна максимална** | **Просечна месечна минимална** | **мм** |
| Јануари | 3,8 | 8,8 | -0,3 | 53,0 |
| Февруари | 5,6 | 10,7 | 1,0 | 61,2 |
| Март | 8,8 | 14,6 | 3,4 | 59,8 |
| Април | 13,4 | 19,6 | 7,3 | 54,3 |
| Мај | 18,5 | 25,1 | 12,0 | 59,4 |
| Јуни | 22,4 | 30,0 | 16,0 | 42,3 |
| Јули | 25,4 | 32,6 | 17,9 | 31,6 |
| Август | 24,7 | 31,9 | 17,3 | 33,8 |
| Септември | 20,2 | 27,9 | 13,8 | 33,1 |
| Октомври | 14,4 | 21,4 | 8,9 | 72,5 |
| Ноември | 8,8 | 14,1 | 4,4 | 86,7 |
| Декември | 4,9 | 9,9 | 1,0 | 73,1 |
| Годишна | 14,2 | 20,6 | 8,6 | 660,8 |

Општина Богданци во согласност со климатскиот режим, не располага со големи количества на врнежи, а нивната просечна годишна сума изнесува 660,8 мм. Најмногу врнежи паѓаат во есен и тоа во месец ноември, кога просекот изнесува 86,7 мм. Летниот период е многу сув и добива помалку од 15% од вкупните годишни врнежи.

Во однос на ветровите, со најголема зачестеност се оние од северен и јужен правец, односно Вардарец и Југо. Вардарецот дува преку целата година, со најголема честина во зимските месеци (224 ‰), кога ја снижува температурата, а преку летото го зголемува испарувањето. Југо е топол ветар и најчесто дува во пролет и есен.

1. Извор: Хидрометеоролошки завод на Република Македонија [↑](#footnote-ref-1)